பாடம் 21
விதையும் மண்ணும்
நோக்கம்: தேவனுடைய செய்தியை வெவ்வேறு மக்கள் வெவ்வேறு விதமாக ஏற்றுக்கொள்கிறார்கள் என்று பிள்ளைகளுக்குக் காண்பித்தல். (பாடம் 20-ஐப் போலவே.)
வேத வாசிப்பு: லூக்கா 8:11-15
மனப்பாட வசனம்: யோவான் 1:14b – “… அவருடைய மகிமையைக் கண்டோம்; அது பிதாவுக்கு ஒரே பேறானவருடைய மகிமைக்கு ஒத்திருந்தது; அவர் கிருபையினாலும் சத்தியத்தினாலும் நிறைந்தவராயிருந்தார்.” சென்ற வாரத்தின் வசனத்தை முழுமையாக்குங்கள்.
தொடக்கப் புள்ளி
சிறு பாத்திகளைக் கொண்ட செயல்பாட்டைப் பிள்ளைகளால் செய்ய முடிந்திருந்தால், அவற்றைப் பார்ப்பது நல்ல தொடக்கமாயிருக்கும். அட்டைப்பெட்டித் தட்டில் நீங்களே ஒரு சோதனை செய்திருந்தால், அதை வகுப்புக்குக் காட்டுங்கள்.
இந்த இரண்டு வழிகளும் சரிவராவிட்டால், வகுப்புக்கு நினைவூட்ட, பாடம் 20-ன் தொடக்கத்துக்காகத் தயார் செய்த நான்கு வகை மண்ணைக் கொண்டுவரலாம்: வறண்ட பாதை, கற்கள், களைகள் அல்லது முட்கள், நல்ல மண்.
எந்த வகை மண் நல்ல விளைச்சலைத் தரும் என்று நினைக்கிறீர்கள்?
இன்றைய போதனையின் முக்கிய குறிப்புகள்
1. படம் 20-ஐக் காட்டி, இயேசுவின் பேச்சைக் கேட்க வந்த மக்களின் வகைகளைப் பற்றியதே அந்தக் கதை என்பதை பிள்ளைகளுக்கு நினைவூட்டுங்கள். தாம் அவர்களிடையே தேவனுடைய வார்த்தையை விதைக்கிற ஒரு விதைப்பவரைப் போன்றவர் என்பதை அவர்கள் புரிந்துகொள்ள இயேசு விரும்பினார். மக்கள் தேவனுடைய செய்தியை எப்படி ஏற்றுக்கொள்கிறார்கள் என்பதைப் பொறுத்து, அந்த வார்த்தை வெவ்வேறு வகை மண்ணில் விழும் விதையைப் போன்றது (லூக்கா 8:11).
2. படம் 21-ஐக் காட்டி, அட்டையிலுள்ள காட்சிப் பொருளில் வறண்ட பாதையைச் சுட்டிக்காட்டுங்கள். இப்படிப்பட்டவர்கள் தேவனுடைய செய்தியை எப்படி ஏற்றுக்கொள்கிறார்கள் என்று சொல்லுங்கள். கதையில் பறவைகள் விதையை விரைவாகக் கொத்தித் தின்றன; அதேபோல, பிசாசு மக்கள் தேவனுடைய வார்த்தையை மறக்கச் செய்கிறான்; அவர்கள் விசுவாசித்து இரட்சிக்கப்படாதபடி இப்படிச் செய்கிறான் (8:12).
3. ஒவ்வொரு வகை மண்ணின் அர்த்தத்தையும் போதியுங்கள். படத்தில் காட்டப்பட்டுள்ள ஒவ்வொன்றையும் சுட்டிக்காட்டுங்கள்:
(அ) பாறையான நிலத்தில் விழும் விதை வேரூன்ற முடியாது; இது வார்த்தையைக் கேட்டு விசுவாசிக்கிறவர்களைப் போன்றது; ஆனால் எதிர்ப்போ சோதனையோ வரும்போது அவர்கள் விட்டுவிடுகிறார்கள் (8:13).
(ஆ) முட்செடிகளுக்கு நடுவில் அல்லது களைகளுக்கு நடுவில் முளைக்கும் செடிகள் செழிக்க முடியாது. இது விசுவாசிக்கிறவர்களைப் போன்றது; ஆனால் அவர்கள் தங்கள் சக்தியைக் கவலைகளிலும் செல்வம் சேர்ப்பதிலும் செலவழிப்பதால் அவர்களுடைய விசுவாசம் மடிந்துபோகிறது (8:14).
(இ) நல்ல நிலத்தில் விழும் விதை நல்ல விளைச்சலைத் தரும்; இது தேவனுடைய வார்த்தையை விசுவாசித்து அதற்குக் கீழ்ப்படிகிறவர்களைப் போன்றது; அவர்கள் மற்றவர்களையும் கிறிஸ்துவுக்காக ஆதாயப்படுத்துகிறார்கள் (8:15).
இந்தக் கதைக்கு நமது பதில்
உண்மையிலேயே விரும்புகிறவர்கள் அவர் சொன்னதன் அர்த்தத்தைத் தெரிந்துகொள்ளும் முயற்சி எடுப்பதற்காகவே தாம் கதைகள் மூலம் மக்களுக்குப் போதித்ததாக இயேசு சொன்னார். தேவனுடைய வார்த்தை விலையேறப்பெற்றது; அதை நாம் முக்கியமாக எடுத்துக்கொள்ள வேண்டும். தேவன் நமக்குச் சொல்ல விரும்புவதை நாம் உண்மையாகத் தெரிந்துகொள்ள விரும்பினால், அவர் நமக்குக் காண்பிப்பார். ஆனால் நாம் உண்மையுள்ளவர்களாக இல்லாவிட்டால், தேவனுடைய செய்தி நமக்கு மூடிய புத்தகம் போலிருக்கும்; நாம் புரிந்துகொள்ள மாட்டோம். முதல் மூன்று வகை மண்ணைப் போல நாமும் முற்றிலும் பயனற்றவர்களாக இருப்போம் (8:9-10).
வாருங்கள், நல்ல நிலத்தைப் போல தேவனுடைய வார்த்தையாகிய விதையை நாம் ஏற்றுக்கொள்ளும்படி, வேதாகமத்தைப் புரிந்துகொள்ள உதவ தேவனிடம் ஜெபிப்போம்.
மனப்பாட வசனத்தைப் பதியவைத்தல்
யோவான் 1:14 – “அந்த வார்த்தை மாம்சமாகி, கிருபையினாலும் சத்தியத்தினாலும் நிறைந்தவராய் நமக்குள்ளே வாசமாயிருந்தார்; அவருடைய மகிமையைக் கண்டோம், அது பிதாவுக்கு ஒரே பேறானவருடைய மகிமைக்கு ஒத்திருந்தது.” வகுப்பினர் சேர்ந்து திரும்பத் திரும்பச் சொல்லட்டும்.
